《谒白帝庙》
宋代·张俞

孤山扞江口，上有白帝祠。
横视天下险，万流皆俯窥。
古殿锁神天，悲风出阴帷。
天昏瓦栋折，狐鼠亦生威。
优巫日鼓舞，鬼怪生奔驰。
雷霆卷蛟窟，雹火烧松枝。
入户精鬼动，有如阴兵随。
吁哉汉盗乱，海内遂崩离。
赤龙始潜跃，逐鹿过秦时。
公孙奋神剑，定蜀图安危。
陇坻开北户，荆门启东陲。
长驱百万众，日斗天下师。
群豪插羽翼，与汉争雄雌。
两帝不并立，兴亡良可悲。
天运虽有在，圣贤岂无为。
昭皇揽英杰，袭轨奄垂基。
风云共浩荡，千古余寒碑。
威神竟不没，万里震南夷。

作者简介：张俞（《宋史》作张愈），生卒年不详，北宋文学家。字少愚，又字才叔，号白云先生，益州郫（今四川郫县）人，祖籍河东（今山西）。屡举不第，因荐除秘书省校书郎，愿以授父而自隐于家。文彦博治蜀，为筑室青城山白云溪。著有《白云集》，已佚。